Tampoco puedo  escaecer, nesti repasu culinariu, el caldu de pita, que ta tan rico y ye hasta melecinal. Enantes cuando paría una muyer, lo primero que se facía yera matar una pita que yá taba destinada pa esi momentu, pa facer un caldín a la parida y pa que fuera garrando fuerces y porque ye bono pa too, pa «salvase», pa dar lleche y, sobre too, pa calentar el cuerpu dempués d'un esfuerzu tan grande. Nos años d'escasez solíen dicir «qu'una pita daba pa munchos caldos», porque la cocíen unes cuantes veces, mientres daba  sabor. Cuando yá se-y sacara tola sustancia, entós yera cuando se comía la carne, yá un poco desaboría, pero nun yéremos tan repunantes como agora. Tamién ye verdá qu'en casa la parida solía aumentar el gallineru, porque los familiares y xente allegao, cola «visita», ente otros manxares pa la parida (pan blanco, chocolate, una botella de vinu Sansón, galletes, güevos, etcétera) solíen lleva-y una pita. Polo menos pa que tuvieren pa dir matando una cada pocos díes, hasta que la muyer se recupera de la cuarentena.  Esti caldín de pita nun yera esclusivu pa les muyeres paríes. Cuando daquién se ponía malu na casa procurábase da-y caldín de pita, qu'ayudaba a recuperase. Otra parte melecinal son les untaces, utilizaes pa curar malures de garganta, poniéndoles bien calentines a mou de cataplasma.